Jonas Wind

Jonas Older Wind (s. 7. helmikuuta 1999 Kööpenhamina) on tanskalainen jalkapalloilija, pelipaikaltaan hyökkääjä. Hän on pituudeltaan 190-senttimetrinen. Hän edustaa Saksan Bundesliigassa pelaavaa VfL Wolfsburgia, johon hän siirtyi FC Kööpenhaminasta tammikuussa 2022. Hän on pelannut Tanskan maajoukkueessa vuodesta 2020.
Wind nousi FC Kööpenhaminan junioreista edustusjoukkueeseen helmi-maaliskuussa 2018, kun hän pääsi vaihdosta kentälle Eurooppa-liigan pudotuspelissä Atlético Madridia vastaan ja sen jälkeen kolmessa Tanskan Superliigan ottelussa. Huhti-toukokuussa hän pelasi seitsemän Superliigan mitalisarjan ottelua ja teki kaksi maalia. Kaudella 2018–2019 hän pelasi Superliigassa 21 ottelua, joissa hän teki kuusi maalia, ja voitti Tanskan-mestaruuden. Eurooppa-liigassa hän pelasi kaksi ottelua. Kaudella 2019–2020 hän pelasi vain 13 superliigaottelua oltuaan polvivamman vuoksi poissa kentiltä elokuusta 2019 kesäkuuhun 2020 ja teki niissä seitsemän maalia. Eurooppa-liigassa hän pelasi kaksi ottelua ja teki kaksi maalia voitokkaassa ottelussa İstanbul Başakşehiria vastaan. Kaudella 2020–2021 hän pelasi Superliigassa 28 ottelua, joissa hän teki 15 maalia. Kaudella 2021–2022 Wind pelasi Superliigassa marraskuun loppuun mennessä 16 ottelua, joissa hän teki kuusi maalia.
Wind siirtyi tammikuussa 2022 saksalaisseura VfL Wolfsburgiin. Hän pelasi kauden 2021–2022 kevätpuolikkaalla Bundesliigassa 14 ottelua ja teki niissä viisi maalia: helmikuussa peräkkäisissä otteluissa yhden maalin Hoffenheimia ja Borussia Mönchengladbachia vastaan, huhtikuussa kaksi maalia Mainzia vastaan ja toukokuussa kauden päätöskierroksella yhden maalin mestarijoukkue Bayern Müncheniä vastaan. Konferenssiliigassa hän pelasi viisi ottelua ja teki niissä neljä maalia. Kaudella 2022–2023 hän oli elo-lokakuussa parin kuukauden ajan poissa peleistä reisivamman vuoksi. Koko kauden aikana hän pelasi 24 bundesliigaottelua ja teki niissä kuusi maalia: yhden lokakuussa Bochumia, kaksi tammikuussa Freiburgia, yhden kolme päivää edellisen ottelun jälkeen Hertha Berliniä ja kaksi huhtikuussa Mainzia vastaan. Kaudella 2023–2024 hän pelasi joukkueensa kaikki 34 bundesliigaottelua ja oli niissä 31 kertaa avauskokoonpanossa. Hän teki liigakauden aikana 11 maalia, ja kahden maalin otteluita olivat kaksi ensimmäistä elokuussa Heidenheimia ja Kölniä sekä syyskuussa Eintracht Frankfurtia vastaan.
Wind pelasi useissa Tanskan nuorisomaajoukkueissa. Hän pelasi Tanskan A-maajoukkueessa ensimmäisen kerran lokakuussa 2020 ystävyysottelussa Färsaaria vastaan. Hän on vuoden 2024 EM-kilpailujen ensimmäinen ottelu mukaan lukien pelannut 28 A-maaottelua, joissa hän on tehnyt kahdeksan maalia: marraskuussa 2020 ystävyysottelussa Ruotsia ja Kansojen liigan ottelussa Belgiaa vastaan, maaliskuussa 2021 MM-karsintaottelussa Israelia vastaan, syyskuussa 2021 MM-karsintaottelussa Färsaaria vastaan, kesäkuussa 2022 Kansojen liigan ottelussa Itävaltaa vastaan sekä vuonna 2023 EM-karsinnoissa kesäkuussa Pohjois-Irlantia, syyskuussa San Marinoa ja lokakuussa Kazakstania vastaan. Kesän 2021 Euroopan-mestaruuskilpailuissa Wind pelasi Tanskan ensimmäisessä alkulohko-ottelussa Suomea vastaan runsaan tunnin ja tappiollisessa välieräottelussa Englantia vastaan jatkoajan jälkimmäisen puoliskon. MM-kilpailuissa 2022 hän jäi vaihtopelaajaksi.